Taakspan oor Zondo se bevindings kom | Maroela Media
Taakspan oor Zondo se bevindings kom
Pres. Cyril Ramaphosa (Foto: Siyabulela Duda/GCIS)
Die ANC se nasionale uitvoerende komitee (NUK) gaan 'n taakspan saamstel om die regerende party se stappe na aanleiding van bevindings in die Zondo-kommissie se verslag oor staatskaping uit te stippel.
Waarnemende hoofregter Raymond Zondo, kommissievoorsitter, het die eerste gedeelte van die verslag vroeër vandeesmaand aan pres. Cyril Ramaphosa oorhandig. Daarin word aanbeveel dat strafregtelike aanklagte teen sommige mense wat in die verslag genoem word, aanhangig gemaak word.
Verskeie ANC-lede word in die verslag by wangedrag betrek.
Ramaphosa het by die ANC-NUK se lekgotla die afgelope naweek gesê die taakspan sal 'n besprekingsdokument vir ANC-strukture oor korrupsie en staatskaping ontwikkel. Dit sal ook die aanbevelings wat verband hou met die ANC en sy afgevaardigdes verwerk.
"Hoewel die regering slegs kommentaar sal lewer nadat die volledige verslag ontvang is, doen die ANC 'n beroep op die regering om die gedrag en oorsake wat toegelaat het dat staatskaping plaasvind, ten volle te pak," sê Ramaphosa.
Ramaphosa het by die lekgotla gesê die ANC gaan deur 'n tydperk van verval en agteruitgang, maar dat die party hom in die verlede al uit soortgelyke situasies gewikkel het.
"Dit is belangrik dat ons nie ons waaksaamheid teenoor die teen-revolusie verslap nie. Die bedreiging vir ons demokratiese vooruitgang is ook die gevolg van 'n tydperk van verlies aan morele en etiese beginsels binne die kongresbeweging."
Ramaphosa sê ook "verdeeldheid en faksies" binne die ANC is besig om 'n bedreiging vir die demokrasie te word. "Agteruitgang van etiese en morele leierskap het gelei tot 'n eksistensiële krisis. Ons geloofwaardigheid en regmatigheid word ondermyn deur ons onvermoë om op te tree."
Hy sê die ANC gee ook opnuut sy steun aan die Grondwet, die Handves van Regte en die regbank, en die organisasie distansieer hom van narratiewe wat probeer om transformasiedoelwitte en vooruitgang te ontken.
Die presidensie en die minister van toerisme, Lindiwe Sisulu, was die afgelope ruk in 'n woordestryd gewikkel nadat die minister 'n striemende aanval op die regbank – en swart regters in die besonder – in 'n rubriek gedoen het.
Sisulu is 'n lid van die ANC se nasionale uitvoerende komitee.
Veldbrand in Robertson 'buite beheer'
Vissers dringend hof toe oor seismiese opname
Ag weet jy …. nog 'n kommissie of taakspan, wat honderde duisende rande kos, wat jaaaaare vat met ondersoeke, wat net weer op niks uitloop nie. Arresteer die klomp kriminele en kry klaar!!!
Dit is van al die uitwikkel uit situasies uit wat ons sit in die gemors waarin ons is.
Bla bla bla – hiervan gaan NIKS kom nie. Hierdie korrupte ANC regering sal nie hulle eie korrupte kaders tronk toe stuur nie, eerder 'n ander pos aanbied. Jy moet mos 'n krimineel wees om in die ANC Regering aangestel te kan word. Groot beloftes elke keer wat in 'n doodloop straat eindig.
"Ons agteruitgang van etiese en morele leierskap het gelei tot 'n eksistensiëke krisis. Ons geloofwaardigheid en regmatigheid word ondermyn deur ons onvermoë om op te tree." Was daar ooit in byna 28 jaar ENIGE van hierdie eienskappe te vind by die ANC-regering? Van watter geloofwaardigheid en regmatigheid praat pres. Ramaphosa?! Wat WEL waar is, is sy regering se onvermoë om op te tree! Net mooi klinkende woorde wat nooit tot dade oorgaan nie. Is hy dan verbaas dat ALLES in hierdie land te gronde gegaan het? Die regering gee nie regtig om of dinge werk nie, solank hul eie sakke… Lees meer »
Van die een taakspan na die ander. Dit is net nog 'n manier van ons president om nie belangrike besluite self te maak en self mense te laat boet nie, want sy maatjies het te veel mag en inligting oor hom en hy wil niemand aanstoot gee nie. So nou laat hy die taakspan die besluite maak en hy sê net, dit is wat die taakspan voorstel en nie ek as die president nie. Ek dink Zondo sou sy huiswerk gedoen het so hulle kan maar die verslag net so vat en begin arresteer. Geen rede hoekom nog meer ondersoeke… Lees meer »